**Pamätná plaketa mesta ku Dňu učiteľov 2016**

Učitelia a zamestnanci Spojenej školy v Spišskej Starej Vsi sa stretli 29.3.2016 na slávnostnom posedení pri príležitosti Dňa učiteľov. Výročie narodenia Jána Amosa Komenského je príležitosťou, kedy sa učitelia zamýšľajú nad svojou prácou, hodnotia pracovné úspechy, či neúspechy, ale je to aj príležitosť na stretnutie. Takže toto posedenie bolo stretnutím aktívnych pedagogických zamestnancov školy s učiteľmi na zaslúženom odpočinku aj učiteľkami na tzv. materskej dovolenke.

 Riaditeľka školy vo svojom príhovore ocenila prácu učiteľov aj nepedagogických zamestnancov: „Škola postavená na dobrých základoch sa nemusí báť budúcnosti, lebo v génoch jej učiteľov je zahrnutá aj túžba po vzdelávaní – schopnosť prijať nové, zmeniť sám seba ako nevyhnutnej podmienky pre úspech nášho školstva. Aj keď práca učiteľa je zložitá, predsa len sa učiteľ každý deň snaží postaviť pred žiakov s cieľom zaujať a odovzdať niečo nové. Stať sa učiteľom sa nedá bez odriekania, obetavosti, no najmä bez lásky k blížnemu. Učiteľ dennodenne vstupuje do triedy, pred svojich žiakov, s láskou pripravuje vyučovacie hodiny, aby mal pocit dobre vykonanej práce. Za všetky hodiny strávené s  deťmi, za všetky myšlienky smerujúce k deťom, za všetku lásku dávajúcu deťom vám, učitelia, patrí úprimné ďakujem. Čisté a upratané triedy, bezpečné pracovné prostredie, teplo v škole, chutné jedlo, ale aj pravidelné pípnutie sms, keď nabehne výplata. Berieme to ako samozrejmosť, ale je to práca našich nepedagogických zamestnancov, ktorí nám takto pomáhajú pri výkone nášho náročného povolania. Aj vám, nepedagogickí zamestnanci, patrí moje veľké ďakujem za vami vykonanú prácu.“

Za zriaďovateľa pozdravil učiteľov prednosta mestského úradu Ing. Ján Kurňava. Zároveň odovzdal morálne ocenenia za dlhoročnú obetavú prácu v školstve pri príležitosti Dňa učiteľov Eve Bafiovej, Mgr. Jánovi Džunkovi, Ľudmile Majlenderovej, Márii Meľuchovej, Mgr. Marte Ovcarčíkovej , Alžbete Pallovej, Mgr. Anne Skotzke,

Kataríne Soľavovej.

Aj keď oslavy Dňa učiteľov boli ešte počas veľkonočných prázdnin, nemali sme núdzu o kultúrny program. Študentka gymnázia Zuzana Trebuňová sa prihovorila učiteľom a ocenila ich namáhavé a častokrát nedocenené povolanie, žiaci zo ZŠ a MŠ spolu so svojimi pani učiteľkami pripravili nádherné pásmo piesní a hovoreného slova. Detičky z MŠ priviedli ich rodičia a dokonca dve dievčatá zo speváckeho krúžku prišli až z Osturne. Za tento obetavý prístup patrí veľká vďaka všetkým rodičom, ktorí vyšli v ústrety učiteľkám pripravujúcim program. Lebo škola potrebuje na svoje fungovanie dobrú spoluprácu aj s rodičmi. Toto podujatie bolo dôkazom toho, že sa to dá.

Predseda RZ pri gymnáziu Ing. Ján Trebuňa vo svojom príhovore poďakoval učiteľom za obetavú prácu . Zhodnotil, že postavenie učiteľa v dnešnej dobe nemá vôbec to miesto v spoločnosti, ktoré si zaslúži. Ako príklad uviedol svoju mamku, ktorá mala 84 rokov, keď umrela, ale nikdy z jej úst nepočul hanlivé slovo na učiteľa. Vždy to bolo iba „náš pán učiteľ, naša pani učiteľka“.

Verím, že aj o nás sa budú takto s láskou a úctou vyjadrovať naši žiaci.

 Mgr. Anna Kromková